text: Hærværk mod tatovør i Kolding
  07 august 2013 kl. 09.47
  Tattoo Fashion i Kolding har fået smadret forretningsruden af hætteklædte gerningsmænd.
  I forsommeren var der uro og blandt tatovørerne i Kolding, da det kom frem, at de blev udsat for afpresning. Siden har der været stille, men natten til mandag blev der igen smadret ruder i midtbyen.
  Hærværket skete kl. 02.49 natten til mandag. To hætteklædte personer kastede en gul mursten gennem forretningens rude. De blev derefter set løbe fra Søndergade mod Helligkorsgade, oplyser politikommissær ved Kolding Politi, Niels Henrik Dam, til TV SYD.
  - Vi kan endnu ikke fastslå nogen sammenhæng med de tidligere tilfælde af hærværk mod tatovører i byen, men vi holder selvfølgelig alt åbent, siger Niels Henrik Dam til TV SYD.
  Den ene gerningsmand beskrives som en lille og spinkel mand. Han var iført sorte joggingbukser med hvide striber og havde hætten trukket op over hovedet.
  Den anden gerningsmand beskrives blot som en mand iført mørkt tøj.
  Politiet efterforsker sagen og hører gerne fra folk, der har set eller hørt noget på 114.
  